บาทอ่อน-ทุนไหลเข้าสะดุด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

แบงก์เผยสวนคู่แข่งในภูมิภาค พิษชุมนุมเสื้อแดงออกฤทธิ์แรง
โพสต์ทูเดย์ — การเมืองพ่นพิษทำเงินทุนไหลเข้าสะดุดกึก เงินบาทกลับทิศเป็นอ่อนค่า
แหล่งข่าวจากศูนย์วิจัยกสิกรไทย เปิดเผยว่า ปัจจัยการเมืองได้ทำให้ปริมาณเงินทุนไหลเข้าในตลาดหุ้นและตลาดพันธบัตรเริ่มน้อยลงแล้ว อีกทั้งค่าเงินบาทเริ่มกลับทิศเป็นอ่อนค่า
ทั้งนี้ วันที่ 9 มี.ค. เป็นต้นมา เงินทุนต่างประเทศที่ไหลเข้ามาในตลาดหุ้นเริ่มซื้อสุทธิน้อยลงเหลือเพียง 1,190 ล้านบาท เมื่อเทียบกับช่วงต้นเดือน มี.ค. ที่ทุนต่างชาติซื้อสุทธิจำนวนเช่นเดียวกับเงินไหลเข้าตลาดพันธบัตรวันที่ 9 มี.ค. เริ่มซื้อสุทธิน้อยลงมาอยู่ที่ 1,110 ล้านบาท และก่อนหน้านี้ในบางวันต่างชาติเริ่มขายสุทธิเพื่อทำกำไร 
ขณะเดียวกันค่าเงินบาทที่แข็งค่าอย่างต่อเนื่องก็เริ่มอ่อนค่าแล้ว โดยตั้งแต่ต้นปีค่าเงินบาทแข็งค่าขึ้น 2% แต่ในวันที่ 9 มี.ค. ค่าเงินบาทเริ่มอ่อนค่า โดยวันเดียวเงินบาทอ่อนค่าลง 0.1 บาท/เหรียญสหรัฐ 
สำหรับค่าเงินบาทปิดที่ 32.7 บาท/เหรียญสหรัฐ โดยคาดว่าในระยะนี้จะไม่เห็นบาทกลับไปแข็งค่ากว่า 32.6 บาท/เหรียญสหรัฐแล้ว 
ทั้งนี้ ตั้งแต่วันที่ 2 มี.ค. เป็นต้นมา มีปริมาณเงินทุนไหลเข้ามาทั้งในตลาดหุ้นและพันธบัตรค่อนข้างหนัก เพราะต่างชาติเริ่มคลายกังวล เนื่องจากการตัดสินคดียึดทรัพย์ผ่านไปแล้ว จึงเริ่มขนเงินเข้ามา แต่พอมาวันที่ 9 มี.ค. เริ่มเห็นปริมาณไหลเข้าน้อยลงอย่างเห็นได้ชัด ขณะที่ตลาดอัตราแลกเปลี่ยนมีการคุยกันเรื่องการเมืองมากขึ้น สะท้อนความกังวลเรื่องการชุมนุม 
น.ส.อุสรา วิไลพิชญ์ นักเศรษฐ ศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า เริ่มเห็นสัญญาณการขายทำกำไรในตลาดพันธบัตรแล้ว ซึ่งสัญญาณดังกล่าวนั้นยังสวนทางกับปริมาณเงินไหลเข้ามาลงทุนในตลาดหุ้น ที่ยังเห็นต่างชาติซื้อสุทธิอยู่ แต่ก็เห็นการขายทำกำไรบ้าง
“สัญญาณดังกล่าวสะท้อนความเชื่อมั่นและความกังวลจากปัจจัยการเมือง การเคลื่อนย้ายเงินทุนในระยะสั้น และความกังวลด้านการเมืองมีอิทธิพลโดยตรงต่อค่าเงินบาท ทำให้ค่าเงินบาทจะอ่อนค่าสวนกระแสกับค่าเงินสกุลอื่นๆ ในภูมิภาคที่จะแข็งค่า เพราะตลาดคาดว่าทางการจีนจะปล่อยให้ค่าเงินหยวนแข็งค่าเป็นครั้งแรกในเดือน เม.ย. นี้ ซึ่งจะส่งผลให้ค่าเงินต่างๆ ในสกุลภูมิภาคแข็งค่าขึ้น” น.ส.อุสรา กล่าว 
น.ส.อุสรา กล่าวอีกว่า ค่าเงินบาทในอีก 23 สัปดาห์ข้างหน้ามีแนวโน้มอ่อนค่าลง โดยมีแนวต้านอยู่ที่ 33 บาท/เหรียญสหรัฐ และมีแนวรับอยู่ที่ 32.65 บาท/เหรียญสหรัฐ 
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดเงินและบริหารเงินสำรอง ธนาคารแห่งประเทศไทย (ธปท.) กล่าวว่า เงินบาทอ่อนค่าลงต่อเนื่อง มีสาเหตุมาจากธนาคารพาณิชย์ปรับฐานะเงินตราต่างประเทศ และตลาดยังมีความกังวลต่อการประกาศใช้กฎหมายความมั่นคง เพื่อดูแลสถานการณ์การชุมนุม แต่ยังไม่เห็นการไหลออกของเงินทุนต่างประเทศอย่างผิดปกติในระยะนี้ และต่างชาติยังซื้อสุทธิในตลาดหุ้นไทยต่อเนื่อง จึงไม่ได้มีความกังวลมากนัก